钦定古今图书集成/明伦汇编/氏族典/第338卷 > 刘庭式
## 钦定古今图书集成/明伦汇编/氏族典/第338卷 > 刘庭式

按《宋史刘庭式传》：“庭式，字得之，齐州人，举进士，苏轼
守密州，庭式为通判。初，庭式未第时，议娶乡人之女，
既约未纳币，庭式乃及第。女以病丧明，女家躬耕，贫
甚，不敢复言。或劝纳其幼女，庭式笑曰：‘吾心已许之
矣，岂可负吾初心哉’！卒娶之，生数子。后死，庭式丧之，
逾年，不肯复娶。轼问之曰：‘哀生于爱，爱生于色。今君
爱何从生？哀何从出乎’？”庭式曰：“吾知丧吾妻而已。吾
若缘色而生爱，缘爱而生哀，色衰爱弛，吾哀亦忘，则
凡扬袂倚都市，目挑而心招者，皆可以为妻也耶？”轼
深感其言。庭式后监太平观，老于庐山，绝粒不食，目
奕奕有紫光，步上下峻坂如飞，以高寿终。